এখনও শান্তি ফেরেনি। এখন আগুন নেভেনি। বরং তুষের আগুনের মতো ধিক ধিক করে জ্বলছে ভাঙড়। কয়েক মাস আগেই যাঁরা রেজ্জাক মোল্লার হয়ে পতাকা কাঁধে নিয়েছিলেন তাঁরাই এখন গাছের গুঁড়ি ফেলে রেজ্জাকের পথ আটকাচ্ছেন। যাঁরা ‘রেজ্জাক জিন্দাবাদ’ স্লোগান তুলেছেন তাঁদের মুখেই ‘চাষার ব্যাটা’ সম্পর্কে এত ক্ষোভ কেন?
এই ‘কেন’-র অনেক উত্তর। তবে গ্রামবাসীরা সবথেকে অখুশি রেজ্জাক মোল্লার এক বক্তব্য নিয়ে। তৃণমূলের কর্মী-সমর্থকরাও সেই অভিযোগ তুলছেন। বলছেন, ‘রেজ্জাক মন্ত্রী আমাদের মা-বোন, মহিলাদের অপমান করেছেন।’ এখানেই থামছে না ক্ষুব্ধদের বক্তব্য। তাঁদের অনেকে প্রশ্ন তুলছেন, ‘এক জন হজ করে আসা প্রবীণ মানুষ কী ভাবে এমন খারাপ কথা বললেন?’
রেজ্জাক মোল্লা অবশ্য বলছেন, তিনি কোনও অশ্লীল মন্তব্যই করেননি। ‘মেঠো’ ভাষায় বক্তব্য রাখতে গিয়ে তিনি কিছু শব্দ ব্যবহার করেছেন মাত্র। সেই শব্দ ব্যবহার যদি কাউকে আঘাত করে থাকে তার জন্য ইতিমধ্যেই দুঃখ প্রকাশও করেছেন। চিরকালই ‘মেঠো’ বক্তব্য রাখতে ভালবাসেন। এর জন্য অনেক হাততালি পেয়েছেন। সেটা বাম জমানার মন্ত্রী থাকার সময় থেকে এই তৃণমূল আমলেও। এখন তাঁর যে মন্তব্য নিয়ে ক্ষোভ জন্মেছে সেই বক্তব্য রাখার সময়েও হাততালি পড়েছিল। কিন্তু পরে সেই মন্তব্যের হাজার ব্যাখ্যা তৈরি হয়েছে। আর তার জেরেই তাঁর বিরুদ্ধে ‘অশ্লীল’ ইঙ্গিতের অভিযোগও উঠেছে।
ভাঙড়ে রটে যায়, কৃষি জমির উপরে বিদ্যুতের খুঁটি বসলে জমির দাম কমবে, চাষের অসুবিধা হবে। এছাড়াও বিদ্যুৎ প্রকল্প হলে নাকি গ্রামবাসীদের সন্তান উৎপাদন ক্ষমতা কমে যাবে। এই ভুল ভাঙাতে গিয়েই ভাঙড়ের উত্তাপ বাড়িয়ে ফেলেন রেজ্জাক মোল্লা।
খামারাইট গ্রামে কয়েক সপ্তাহ আগে এক সভায় তিনি বলেন, এই বিদ্যুৎ প্রকল্প হলে গ্রামের মহিলারা ‘বাজা’ হয়ে যাবে কিংবা পুরুষরা ‘খোজা’ হয়ে যাবে এমন আতঙ্ক ঠিক নয়। এই প্রসঙ্গে ‘কনডোম’ ব্যবহার ছাড়াও গর্ভনিরোধক ওষুধের কথাও তোলেন। এত অব্দি ঠিক ছিল। কিন্তু তার পরেই তিনি বলেন, ‘পাওয়ার স্টেশনের জন্য বাচ্চা হচ্ছে না, এমন ঘটনা কেউ খুঁজে দেখাক। বাচ্চা না হলে আমি হাইব্রিড বাচ্চা এনে দেব।’ 
এই শেষ বাক্যটিকে নিয়েই তৈরি হয় যত গোলমাল। রেজ্জাক যে কথাটা মজা করে বলতে গিয়েছিলেন সেটাই ‘সিরিয়াস’ হয়ে যায়। ‘বাচ্চা এনে দেব’ শব্দবন্ধটিকেই ‘অশ্লীল’ বলে শুরু হয় প্রচার। আর তার জেরেই এতদিন ‘মাথায় করে রাখা’ রেজ্জাকই ভাঙড়ে তৃণমূল কংগ্রেসের কাছে ‘মাথাব্যথা’-র কারণ।